ཡིན་ནའང་ལོ་འདི་ཤས་རིང་བོད་འབྲེལ་དཔེ་སྐྲུན་ཁང་སོ་སོས་བོད་ཀྱི་རྩོམ་རིག་མ་ཉམས་གོང་འཕེལ་དང་ཉམས་པ་སོར་ཆུད་ཀྱི་ཐད་ལ་ཕྱག་རྗེས་མི་དམན་པ་བཞག་ཡོད་ཀྱང་།དཔེ་སྐྲུན་ཁང་དང་རྩོམ་པ་པོའི་བར་ན་འདྲ་མཉམ་ཁྱོན་ནས་མེད་པར་གན་རྒྱ་ཚང་མ་དཔེ་སྐྲུན་ཁང་གི་གང་འདོད་དང་གང་མོས་ལྟར་བཞག་ཡོད་ཕྱིར།རྩོམ་པ་པོའི་ཁེ་ཕོགས་ནི་དཔེ་སྐྲུན་ཁང་གི་མིག་ནང་གི་ལིང་ཏོག་ཏུ་གྱུར་ཡོད།དེའི་ཕྱིར་རྩོམ་པ་པོའི་གྲུབ་འབྲས་དང་ཡོང་འབབ་བར་ལ་ཧེ་བག་ཤོར་བས།རང་རེའི་རྩོམ་པ་པོའི་སྡེ་ནི་དབུལ་ཞིང་ཕོངས་ལ་འཚོ་བ་ངན་ངོན་རོལ་བའི་མཚོན་བྱེད་མི་སྣ་ལྟ་བུར་གྱུར་ཡོད།དེའི་ཕྱིར་ངས་ཁོ་ཚོར་རྩ་དོན་གཅིག་དང་ཡན་ལག་གི་ཆ་རྐྱེན་གཉིས་ཀྱི་རེ་འདོད་ཞུས།དང་པོ་རྩ་དོན་གཅིག་ནི་ཐེངས་འདིར་དཔེ་ཚོགས་སུ་ཚུད་པའི་རྩོམ་པ་པོའི་རྩོམ་ཡོན་ནི་མིག་སྔར་རྒྱལ་ནང་ན་རྒྱུག་ཆེ་བའི་དཔར་གྲངས་ཀྱི་ཚོང་ཚད་ལྟར་རྩོམ་པ་པོར་རྩོམ་ཡོན་སྟེར་རྒྱུ་དང་།གལ་ཏེ་བསྐྱར་དཔར་བྱས་ན་བསྡུར་བ་ལྟར་དེ་མཚུངས་ཀྱི་རྩོམ་ཡོན་ཁ་གསབ་བྱ་དགོས།ཡན་ལག་གི་ཆ་རྐྱེན་དང་པོ་ནི་དཔེ་ཚོགས་ཀྱི་བདམ་བྱའི་ཆ་ནས་དཔེ་སྐྲུན་གྱི་སྒྲིག་ལམ་དང་མ་འགལ་བའི་གནས་ཚུལ་འོག་རྩོམ་པ་པོའི་གཞུང་སྒེར་གྱི་གདན་ཐོབ་སོགས་ལ་མི་བལྟ་བར་བརྩམས་ཆོས་གཙིགས་སུ་འཛིན་པ།ཡན་ལག་གི་ཆ་རྐྱེན་གཉིས་པ་ནི་ནུས་ཚོད་ཀྱིས་སྤྱི་ཚོགས་སྟེང་གི་ཞུས་ཆེན་གདན་ཞུ་བྱས་ཏེ་དཔེ་ཆའི་དག་ཆ་ལ་འགན་གཙང་ལེན་བྱེད་དགོས་ཟེར་བ་ན།དཔེ་སྐྲུན་ཁང་གི་མགོ་བས་ཁྱོད་ནི་མཁས་པའོ།ཁྱོད་ནི་བདེན་པའོསོགས་ཟེར་ནས་བསྟོད་ཚོགས་ཀྱི་གཏམ་ལུང་བ་གང་མཆིད་པས།ང་ཡང་འཇིག་རྟེན་ཆོས་བརྒྱད་ཀྱི་གྲིབ་ནག་མ་ཡལ་བའི་གང་ཟག་ཕལ་བ་ཞིག་ཡིན་པའི་ཆ་ནས།བསྟོད་ཚོགས་ཀྱི་ངོ་མ་ཟློག་པར་ལས་འགན་འདི་དང་དུ་ལེན་ཁུལ་བྱས།།